Opdateret 13:09: De to mænd er begge blevet varetægtsfængslet i fire uger. Et ægtepar i 70'erne blev natten til mandag vækket klokken fire om morgenen, da de hørte puslen i hjemmet i Skagen. Til deres værste frygt kom lyddene fra to indbrudstyve, der var i færd med at tømme hjemmet for værdier, blandt andet et par PH-lamper. Ifølge Nordjyllands Politi fik de dog kun en enkelt lampe med sig i farten. Tyveriet endte brat, da det ældre ægtepar overraskede tyvene, som tog flugten med det samme. Flugten udviklede sig dog voldsomt, og de to husejere i 70'erne blev skubbet omkuld på voldsom vis, da tvyvene tog benene på nakken. Heldigvis kom ægteparret ikke til skade trods det voldsomme klammeri, men de var dog en tur hos lægen mandag. Tirsdag formiddag oplyser Nordjyllands Politi, at de to mænd, der er formodes at stå bag hjemmerøveriet, er anholdt mandag. Mandag eftermiddag klokken 14:24 anholdt Nordjyllands Politi en 29-årig lokal mand i Skagen, som blev sigtet for røveri. Senere samme dag, klokken 19:57, blev der foretaget anholdelse af en 27-årig mand, ligeledes i Skagen. Også han blev sigtet for røveri. Begge personer blev i dag fremstillet i grundlovsforhør klokken 11:30 ved Retten i Hjørring. Her blev de varetægtfængslet i fire uger. Den 27-årige har valgt at kære kendelsen. Grundlovsforhøret blev afholdt for lukkede døre.

Opsummering:
Mandag blev to mænd anholdt for hjemmerøveriet i Skagen.